CELEX: 32020D0783
Language: hu
Date: 2020-06-12 00:00:00
Title: A Bizottság (EU) 2020/783 végrehajtási határozata (2020. június 12.) a 2012/757/EU határozatnak a mozdonyvezetőktől eltérő, a biztonság szempontjából kritikus feladatokat ellátó vasúti személyzet rendszeres orvosi vizsgálata gyakoriságának a Covid19-világjárvány miatti kiigazítására irányuló intézkedések tekintetében történő módosításáról (EGT-vonatkozású szöveg)

15.6.2020   
               
               
                  HU
               
               
                  Az Európai Unió Hivatalos Lapja
               
               
                  L 188/16
               
            
         A BIZOTTSÁG (EU) 2020/783 VÉGREHAJTÁSI HATÁROZATA
         (2020. június 12.)
         a 2012/757/EU határozatnak a mozdonyvezetőktől eltérő, a biztonság szempontjából kritikus feladatokat ellátó vasúti személyzet rendszeres orvosi vizsgálata gyakoriságának a Covid19-világjárvány miatti kiigazítására irányuló intézkedések tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a vasúti rendszer Európai Unión belüli kölcsönös átjárhatóságáról szóló, 2016. május 11-i (EU) 2016/797 európai parlamenti és tanácsi irányelvre (1) és különösen annak 5. cikke (11) bekezdésére,
         mivel:
         
                     (1)
                  
                  
                     A tagállamok tájékoztatták a Bizottságot arról, hogy a Covid19-világjárvány következtében bevezetett intézkedések miatt nehézségekbe ütközött a mozdonyvezetőktől eltérő, a biztonság szempontjából kritikus feladatokat ellátó vasúti személyzet bizonyos tanúsítványainak vagy engedélyeinek megújítása.
                  
               
                     (2)
                  
                  
                     Az említett intézkedések eredményeként a mozdonyvezetőktől eltérő, a biztonság szempontjából kritikus feladatokat ellátó vasúti személyzet időszakos orvosi vizsgálata a 2012/757/EU bizottsági határozat (2) I. mellékletének 4.7.2.2.1. pontjában meghatározott gyakorisággal nem volt teljesíthető. A szolgáltatás folyamatosságának biztosítása érdekében további hat hónapot kell biztosítani a vizsgálatok elvégzésére. Ez nem érintheti a további orvosi vizsgálatokat vagy a vizsgálatok megnövekedett gyakoriságát, ha azok a vasúti személyzet egy tagjának az egészségi állapota miatt váltak szükségessé.
                  
               
                     (3)
                  
                  
                     A 2012/757/EU határozatot ezért ennek megfelelően módosítani kell.
                  
               
                     (4)
                  
                  
                     2020. március 1. óta előfordulhat, hogy a biztonság szempontjából kritikus feladatokat ellátó vasúti személyzet esetében a Covid19-világjárvány miatt nem lehetett elvégezni az időszakos vizsgálatokat az előírt gyakorisággal. A jogbizonytalanság elkerülése érdekében az időszakos orvosi vizsgálatok elvégzésére rendelkezésre álló időszak meghosszabbítását ezért 2020. március 1-jétől kell alkalmazni.
                  
               
                     (5)
                  
                  
                     Az ebben a határozatban előírt intézkedések összhangban vannak az (EU) 2016/797 irányelv 51. cikkének (1) bekezdésében említett bizottság véleményével.
                  
               
                     (6)
                  
                  
                     Az e határozatban előírt intézkedések hatékonyságának biztosítása érdekében e határozatnak az Európai Unió Hivatalos Lapjában való kihirdetését követő napon hatályba kell lépnie,
                  
               ELFOGADTA EZT A HATÁROZATOT:
         
            1. cikk
            A 2012/757/EU határozat I. mellékletének 4.7.2.2.1. pontja a következő albekezdéssel egészül ki:
            
               „A további orvosi és/vagy pszichológiai vizsgálatokról szóló 4.7.2.2.3. pont sérelme nélkül, amennyiben 2020. március 1. és 2020. augusztus 31. között időszakos orvosi vizsgálatot kellett volna végezni, a vizsgálat elvégzésére rendelkezésre álló időszak 6 hónappal meghosszabbodik. A meghosszabbítás nem alkalmazandó, ha orvosi előírásra kell nagyobb gyakorisággal vizsgálatot végezni, kivéve, ha a tagállam ettől eltérően dönt. A vasúttársaságnak és a pályahálózat-működtetőnek rendelkeznie kell olyan eljárásokkal, amelyekkel kezelhető annak a kockázata, hogy munkavégzésre alkalmatlan személy végez munkát.”
            
         
         
            2. cikk
            Ez a határozat az Európai Unió Hivatalos Lapjában való kihirdetését követő napon lép hatályba.
         
         
            Kelt Brüsszelben, 2020. június 12-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 138., 2016.5.26., 44. o.
         
         
            (2)  A Bizottság 2012/757/EK határozata (2012. november 14.) az Európai Unió vasúti rendszerének forgalmi szolgálat és forgalomirányítás alrendszerére vonatkozó átjárhatósági műszaki előírásokról és a 2007/756/EK határozat módosításáról (HL L 345., 2012.12.15., 1. o.).